September 2017 – NG Kerk Adelaide
Gewild by God of gewild by mense? (1 Tim 4: 6 – 16)
2017/09/24 Paul OdendaalLewer kommentaar
GEWILD BY GOD OF GEWILD BY MENSE
U weet mos wat is swaartekrag.
Swaartekrag beteken dat 'n voorwerp altyd grond toe sal val. Dit was Isak Newton wat eenkeer toe hy onder 'n appelboom gelê het, wakker geword het toe 'n appel op sy kop geval het. Daar onder die appelboom het hy die ontdekking gemaak dat voorwerpe op grond van onder andere hul gewig altyd grond toe val.
Daar is in die mens ook die swaartekrag van die sonde teenwoordig. Ons wil graag die weg van die sonde en die minste weerstand volg. Daarom sal ons maklik ingee vir elke stukkie druk en versoeking wat oor ons pad kom. Ons noem dit groepsdruk.
Klein kindertjies, tieners en grootmense swig gedurig onder groepsdruk. Ek wil nie uit voel nie. Ek wil een van die groep wees. Daarom kry ons iets soos giere en modes onder mense. Ek wil nie afsteek en uitvoel by ander mense nie. Ek wil een van die groep wees. Daarom sal mense enigiets doen om net aanvaar te word.
Jongmense het die uitdrukking om te sê iets is "cool" as hulle bedoel dit is die inding. Daarom stort baie grootmense so trane oor hulle kinders. Want kinders wil graag in wees. Hulle wil voel dat hulle word aanvaar deur hulle maats.
Daarom sal kinders feitlik enigiets doen om deur hul maats aanvaar te word. Hulle sal saam vloek, saam skinder, saam na pornografiese materiaal kyk en selfs eksperimenteer met dwelms en drank en seks. As my maat op die skoolbank rook, moet ek ook rook, want dan is ek nie 'n "sissie" nie. Groepsdruk is seker een van die mees algemeenste versoeking wat op die mens se lewe kom. Daarom volg mense die swaartekrag van die minste weerstand. Doen wat my vriende doen en ek is "in" en gewild.
Jongmense en grootmense is bang vir ander mense se opinies en opmerkings en kritiek. Daarom sal hulle eerder hul mantel draai net om aanvaar te word. Mense het die geneigdheid om soos 'n verkleurmannetjie van kleur te verander, na gelang die situasie verander. Hulle is goeie kinders by die huis, maar by die skool en die koshuis doen hulle dinge wat hulle nooit voor hulle ouers sal doen nie. Dit is altyd 'n teken van swakheid. Wie so toegee aan die swaartekrag van groepsdruk, vernietig gewoonlik hul jong lewe.
Paulus skryf in 1 Timotheus aan die jong Ds Timotheus. Blykbaar was Ds Timotheus 'n jong dominee wat bang was wat mense sê en daarom so ietwat teruggetrokke. Daar was ook maar baie probleme in sy gemeente en baie praatjiemakers wat vir Ds Timotheus erg ontstel het. Ds. Timotheus het die Evangelie baie goed geken en geweet wat God wou hê, maar ai, dit sal soveel makliker wees om toe te gee aan sekere van die eise van die gemeente. Kon hy maar so 'n bietjie kompromieë aangaan, terwille van gewildheid. Die duiwel het hom ook versoek met die swaartekrag van groepsdruk. Gee so 'n bietjie toe Ds Timotheus en ons sal jou aanhang.
Dan gee Paulus vir die jong Timotheus kosbare raad. Paulus sê aan Timotheus dat God vir sy kinders die Heilige Gees gee, wat 'n mens nie bang en lafhartig maak nie, maar jou vul met krag, en liefde en selfbeheersing (1Tim 1: 7) 'n Mens is nie bang vir mense se opinie oor jou, as jy 'n kind van God is en deur die Heilige Gees gelei word nie. Nee, jy het die innerlike krag in jou lewe om leiding te neem en standpunte in te neem. Jy het liefde om mense te aanvaar en mooi met mense om te gaan. Jy het selfbeheersing en verstandigheid om reg op te tree. Dan is dit nie meer so belangrik om by mense en vriende gewild te wees nie. Jy wil eerder doen en wees wat God van jou vra.
U sien daar is 'n ander natuurwet, naamlik die magnetiese krag wat die swaartekrag – wet oortref. Met ander woorde as Christus Jesus in jou lewe is, is die krag sterker as die krag van groepsdruk.
Die swaartekrag van groepsdruk veroorsaak dat jou lewe inmekaar tuimel en jy die slaaf van ander mense se grille en giere word. Die magnetiese krag van die Here Jesus Christus tel jou op en hou jou veilig en geborge binne die waardes van die Bybel. Watter wet wil jy in jou lewe laat geld? Die selfvernietigende swaartekrag van jou portuurgroep of die magnetiese krag van die Here se liefde? (Het beeld van twee kragte gekry by 'n preek wat ek eenmaal gelees het.)
Paulus leer vir mens om nie bang te wees vir ander mense nie. Hy noem vyf dinge (1 Tim 4: 12) waarop 'n mens moet konsentreer, naamlik: WOORDE, GEDRAG, LIEFDE, GELOOF EN REINHEID. 'n Mens takseer mos 'n voël aan sy vere. Die vere sê, watse voël dit is.
Kom ons kyk kortliks na die vyf dinge.
WOORDE: Let op jou woorde, moenie vloek, skinder of sleg praat van ander mense nie. Moenie vuil grappe vertel nie. Moenie leuens vertel nie. Moenie toelaat dat ander mense gespot of geboelie word nie. Kom op vir die randfigure. Jou tong moet beheers word deur die Heilige Gees,
GEDRAG: Die Here sê dat nie elkeen wat die Here se naam aanroep gered sal word nie. Jou dade moet wys dat jy 'n kind van God is. Dade spreek harder as woorde. Sien die mense, die Here Jesus in jou raak?
LIEFDE: As jy nog narcisties jouself lief het, is daar nie plek vir God en ander mense om lief te hê nie. Daarom moet ons "selfloos" ander mense se voordeel soek.
GELOOF: Jou geloof moet nie 'n bysaak wees nie. Die Here moet alles of niks in jou lewe wees. Daar is nie plek vir middelgrond nie. Die gemeente Laudisea is juis aangespreek omdat hulle nie koud of warm was nie, maar lou in die geloof. Die Here sê vir Laudisea dat Hy hulle uit sy mond gaan spuug, want lou water is sleg.
REINHEID: Bewaar jou gedagtes rein. Bly weg van swak grappies, vuil praatjies, swak vriende, en pornografie. Hou jou denke rein.
Werklike leiers onderskei hulself daarin om nie toe te gee aan groepsdruk nie, maar om vanuit hulle beginsels en waardes te leef. Hulle staan dapper uit.
God vra van ons elkeen 'n skoon lewe, 'n lewe wat skoon gewas is met die bloed van Jesus Christus. Onthou tog al hierdie dinge. Onthou dat jou lewe 'n preek is. Jy preek elke dag. Jy preek meer effektief as wat enige dominee kan preek. Jy preek deur jou woorde, jou gedrag, jou liefde, jou geloof en jou rein lewe. Vader Kestell was in die Anglo Boereoorlog 'n predikant gewees. Hy het die Britse slagoffers ook bedien met die Woord en het ook hulle wonde versorg. Een van die Britse soldate het met dankbaarheid opgemerk, dat Vader Kestell sy beste preek, nog preek deur die vyand te help.
Watter krag kies jy? Die swaartekrag van groepsdruk of die magnetiese krag van God se liefde? AMEN
Hemel op aarde! (Luk 16: 19 – 31)
2017/09/17 Paul OdendaalLewer kommentaar
In plaas van vir mekaar 'n stukkie "hemel" te gee, gee ons vir mekaar "hel op aarde". Ja, elke dag stuur ons mense in hulle hel in. So word hierdie lewe vir baie mense "hel op aarde". In plaas van "hemel op aarde", ervaar ons net "hel op aarde". Ons leef vir die hiernamaals, terwyl ons vergeet van die hiernoumaals. Ons leef vertikaal in plaas van horisontaal. Ons kyk op, sonder om rond te lyk en af te kyk.
In die Middeleeue, met die hoogbloei van die slawehandel, was daar 'n slawekaptein wat slawe aan die kus van Wes – Afrika gevang het en per skip na Amerika geneem het. Hy was 'n godvresende man, wat graag op die dek van die skip gesange gesing het tot eer van God. Tog was daar 'n ernstige godsdiens-probleem by hom. Hy het die slawe onder in die dek van die skip baie swak behandel. Hy het vir hulle niks gevoel nie. Hy het slegs 'n godsdiens van "bo" gehad, maar nie 'n godsdiens wat "rond kyk" na mense nie. Hy het vergeet van die baie Lasarusse onder in die skip. Hy het met mense handel gedrywe en hulle boonop sleg behandel. Hy is die ryk man in ons geleeste gedeelte, wat ryk geword het uit ander mense.
In die gelykenis van die ryk man en Lasarus, het die ryk man 'n stukkie hemel weerhou van Lasarus. Hy was ryk, hy kon iets vir Lasarus beteken. Tog het hy niks gedoen nie. Hy het Lasarus in die aardse hel gelos. Sekerlik kon hy nie die swere op Lasarus se liggaam gesond maak nie, tog kon hy verligting gee. Net so kan ons ook nie al die probleme van hierdie wêreld oplos nie. Tog kan ons verligting gee, mense se hel verlig, vir mense 'n stukkie hoop gee en vir mense 'n stukkie van die hemel laat sien. Op aarde kan mense nog iets vir mekaar beteken, want Lasarus het by die deur van die ryk man gelê. In die hemel is daar 'n kloof, dan is dit te laat om vir iemand iets te beteken. As't ware struikel die ryk man by sy deur oor Lasarus en beland in die hel. Daar is vandag baie Lasarusse in my lewe. Lasarus is enige mens vir wie ek iets kan beteken. Lasarus kan wees, my lewensmaat, my kinders, my ouers, my bediendes, die bejaardes en die armes en die siekes in my gemeenskap, die vreemdeling by my voordeur, die straatkinders, die ongelowige mens en in vele meer gestaltes.
Lasarus kan self die natuur rondom my wees. Ons mense word ryk uit die natuur, terwyl die natuur soos Lasarus vol swere is. Die natuur is so verniel en bedreig. Wat kan ek doen om die natuur te help?
Die ryk man het sy geleenthede verspeel. Soveel geleenthede by my voordeur, na aan my ……… tog word dit dikwels verspeelde geleenthede. Dikwels leef ons net vir onsself, soos wat die ryk man net vir homself geleef het. Telkens wil die Bybel die vraag vra: "Vir wie leef jy jou lewe? Vir jouself, jou eie gerief, jou eie sekuriteit of vir ander?
Die profeet Miga gee die korrekte antwoord vir ons in Miga 6: 8 " Mens, die Here het jou bekend gemaak wat goed is: Hy vra van jou dat jy reg sal laat geskied, dat jy liefde en trou sal bewys, dat jy bedagsaam sal lewe voor God."
Die ergste is 'n lewe wat nooit gelewe is. Eintlik het die ryk man in ons gelykenis nooit gelewe nie. Met die lewe kan dit maklik gebeur, soos met 'n kosbare kledingstuk, wat suinig in die kas weggebêre word, sonder om gebruik te word. Op die einde het die motte dit opgevreet. Die kledingstuk het vergaan, sonder dat dit enige waarde vir iemand gehad het.
'n Mens kry twee soorte mense, middelpuntvliedende mense en middelpuntsoekende mense.
Middelpuntsoekende mense is soos 'n maalkolk in 'n rivier of by 'n badprop. Die water beweeg na die senter toe. Ons almal weet dat as jy in 'n maalkolk beland, dan kan jy maklik verdrink.
Dit is 'n vernietigende krag. So is mense wat net op hulself fokus en sentreer, besig om hulself met selfsug te vernietig.
Middelpuntvliedende krag is soos die planete wat rondom die son wentel. Hulle beweeg weg van die kern en skep lewe. Mense wat middelpuntvliedend altyd ander se belange hoër ag as hulself, kry dit reg om te lewe.
Hulle kan die lewe in oorvloed geniet.
Moeder Theressa, die Katolieke non van Kalkutta het haar lewe opgeleef. Sommige mense beskuldig haar dat sy 'n hoogs immorele dame was. Sy kon haar lewe eerder gewy het om by die skatrykes van Amerika geld in te samel vir die armes van hierdie wêreld.
Sy kon dan tien keer meer vermag het. Tog het sy verkies en was sy op haar gelukkigste as sy in die drek van Indië, 'n sterwende kind se hand vashou. By haar kan ons leer van empatie en deernis. Medemenslikheid is om iemand se hand vas te hou, letterlik of deur my woorde. Ek glo Moeder Theressa sou bereid wees om die hemel mis te loop, solank sy net 'n stukkie hemel in die oë van ellendige mense kan bring.
Die hemel begin nou ……. ons moet nou al in die hiernoumaals, hemel skep in ander mense se lewens.
Die troos van die Here is dat hulle wat "afkyk" en "rondkyk" na hulle medemens, mag ook "opkyk" na hulle hemelse Vader. Jesus het ook "afgekyk" en "rondgekyk" na die mense, daarom kon Hy "opkyk" en na sy Vader gaan.
Christenwees beteken om met erbarming die liefde van die Here in woord en daad met jou medemens te deel. Eers dan het jy gehoorsaam aan die Heilige Gees geword. Dan is jy eers 'n Pinkstermens.
Wanneer ons die Nagmaal gebruik, deel ons ook die brood en wyn. Net so moet ek ook my lewe deel met ander op my lewenspad. Ek moet 'n "engel" vir ander mense word!
Maak iets van die hemel op aarde waar ! AMEN
2017/09/10 Paul OdendaalLewer kommentaar
Jesus regeer met 'n kruis, nie met 'n swaard nie. (Joh 18: 1 – 11)
2017/09/03 2017/09/03 Paul OdendaalLewer kommentaar
JESUS REGEER MET 'N KRUIS, NIE MET 'N SWAARD NIE.
Ons leef in 'n wêreld van superhelde.
Noem maar 'n paar helde op, soos Tarzan, Superman, Batman, Rambo, Karate – kid en Pop -eye wat spinasie eet om hom sterk te maak.
Ons leef in 'n "sterk wêreld", waar daar nie plek is vir swakheid nie. In ons wêreld is daar nie plek vir sagmoedige Neelsies nie. Nee, op sagmoedige Neelsies word getrap, want hulle kan nie hulle man staan nie.
"Nice guys come second" in die politiek, in die sakewêreld en sommer oral oor. Mussolini het een maal gesê: "As ek kon kies: eerder 1 dag 'n leeu as 'n duisend jaar 'n lam." Daarom is die Evangelie nie baie gewild vir die ander 6 dae van die week nie, want Nietzsche het gesê die Evangelie maak 'n mens nie sterk nie, eerder swak.
Hierdie wêreld is egter bekend vir sy magsvertoon, sy parades, sy politieke toesprake, vertoon van tegnologie en wapentuig, sy prestasies en rykdom. Die huidige toets van missiele deur Noord Korea is vir Amerika en die Chinese 'n groot steen des aanstoot.
TS Eliot het nie verniet gesê: "Die meeste probleme in die wêreld word veroorsaak deur mense wat belangrik wil wees."
Daarom wil die Romeinse soldate en die Jode in Joh 18, met magsvertoon en krag die Koninkryk van God stuit. Daarom kom hulle met 'n hele afdeling soldate, gewapen met stokke, spiese en swaarde.
Agter die hele episode sit natuurlik die Fariseërs en die Saduseërs wat die meesterbrein agter alles is. Hulle kon niks teen hom vind nie, nou speel hulle vuil en misbruik hulle mag. As jy nie slim is nie, moet jy sterk wees. Dan lees ons van die verrraad. Die wolf in skaapklere is niemand anders as Judas Iskariot nie. Met geld kan jy enigiets reg kry.
Die groot gevaar is egter as die kerk ook deur krag en magsvertoon sy saak wil bevorder.
Dit is dan inderdaad wat Petrus doen, hy pluk sy swaard uit en kap Malgus se oor af. 'n Mens wil as't ware vir Petrus gelukwens, vir hom 'n medalje gee vir sy flinke optrede. Petrus is 'n ware ridder.
In die Middeleeue het die kerk ook verskeie kruistogte met die swaard onder Constantyn uitgevoer, om die wêreld vir Christus te wen. Dit het egter tragiese gevolge vir die kerk gehad. Dit was 'n donker tyd in die kerk se geskiedenis. Maar wat sê Jesus vir Petrus: "Sit die swaard in sy skede terug. Moet ek dan nie die lydensbeker drink wat die Vader My gegee het nie." Inderdaad verander die Here die swaard in 'n kruis.
(Daar is grafiese ooreenkomste tussen 'n swaard en 'n kruis.)
Toe Petrus se swaard weg is, toe word Petrus bang, hy hardloop weg, verloën die Here. Toe hy nie meer met die swaard kon regeer nie, val sy bravade weg. Eers later sou Petrus leer, dat selfverloëning en diens en die kruis die weg van God in hierdie wêreld is.
Eindelik, baie jare later sou Petrus aan 'n kruis sterf vir sy geloof. Hy het daarop aangedring om onderste bo gekruisig te word, kop onder en voete bo. Hy het homself nie waardig geag om op dieselfde wyse as die Here te sterf nie.
Nie deur 'n swaard -Evangelie nie, maar deur 'n Kruis-Evangelie verander die Here dié wêreld.
In Romeine 13 het die Here vir die staat die swaardmag gegee om te heers met die swaard. Maar die kerk het 'n ander styl, die kerk moet nie deur die swaard en deur mag heers nie, maar met die kruis dien.
As Christen moet ek in my huwelik, in my gesin, in my werksplek, in die samelewing met die kruis dien en nie met die swaard probeer regeer nie. Die swaard staan vir magsmisbruik, maar die kruis staan vir gedienstigheid. Die huwelik, gesin, werksplek en samelewing moet nie deur mag beheer word nie. Nee, ons moet mekaar in die huwelik, gesin, kerk en samelewing dien.
In Fil 2: 3 staan daar: "Moet niks uit selfsug of eersug doen nie, maar in nederigheid moet die een die ander hoër ag as homself."
Juis so kom die verandering in die wêreld. Juis so konfronteer God die werklikheid van die kwaad.
Teenoor die grootdoenerigheid van die wêreld – 'n kruis.
Teenoor die mag en geweld van hierdie wêreld – 'n kruis.
Teenoor die skynbaar onkeerbare triomf van die bose – 'n kruis.
Ons het iets meer aanskoulik verwag, 'n goue swaard, maar vind 'n bloederige houtkruis.
God kom die geskiedenis van die wêreld nie ingery as 'n ridder op 'n perd met 'n swaard om te regeer nie.
God kom die geskiedenis van die wêreld ingery as 'n Nederige op 'n donkie en Hy dien met 'n kruis. Daardeur het die wêreld en u en my lewe verander!
Die kruis het 'n keerpunt geword in die jaartelling, naamlik voor Christus en na – Christus. Die kruis het 'n kruispunt geword in mense se lewens. Die kruis sny dieper as wat enige swaard ooit kan sny. Dit sny die kanker van sonde weg.
Die swaard kloof oop, maak seer en bring vyandskap.
Die kruis genees en bring heling en versoening.
Ons mense is lief om die swaard uit te haal en mekaar by te kom. Dit bring vervreemding van mekaar en die kanker van haat versprei.
Daarom is die styl van die kerk nie die swaard nie, maar die kruis. Wat hanteer u en ek elke dag, die swaard of die kruis? Wat is u en my styl? Die swaard of die kruis?